### Beslutningstema

Under dette punkt skal der tages stilling til vedtagelse af et kodeks for god tone i politiske debatter samt retningslinjer for afvikling af borgermøder i Tønder Kommune.

### Historik

Sagen tager afsæt i en konference, der blev afholdt den 18. februar 2025, hvor Folketingets Præsidium i samarbejde med Aarhus Universitet, KL og Danske Regioner drøftede udfordringer med chikane mod politikere. Konferencen satte fokus på, hvordan politikere kan håndtere og modtage støtte i tilfælde af chikane, som påvirker dem personligt?.

Med udgangspunkt i drøftelserne på konferencen, samt tidligere politiske drøftelser i Tønder Kommune, om behovet for at styrke den politiske debatkultur og sikre en respektfuld og konstruktiv dialog i kommunens politiske fora samt i den offentlige debat, har forvaltningen udarbejdet udkast til:

* Et kodeks for den gode tone til medlemmer af Kommunalbestyrelsen.
* Et kodeks for det gode borgermøde.
* En one-pager til mødeledere.

### Sagsfremstilling

Tønder Kommune ønsker at fremme en respektfuld og saglig politisk debat, hvor både politikere, borgere og interessenter kan deltage i en åben og konstruktiv samtale.

Et fælles kodeks for god tone i debatten skal understøtte en demokratisk samtale præget af gensidig respekt og ansvarlighed.

Kodekset fastsætter principper for, hvordan kommunens folkevalgte debatterer og samarbejder, både internt i kommunalbestyrelsen og i den offentlige debat. Herunder lægges vægt på:

* At fremme en saglig og respektfuld debat.
* At tage ansvar for tonen i debatten – både online og ved borgermøder.
* At anerkende demokratiet og respektere politiske beslutninger.
* At være rollemodeller for offentligheden og understøtte en inkluderende debatkultur.

Samtidig er der udarbejdet retningslinjer for det gode borgermøde, hvor der sættes fokus på:

* Hvordan vi skaber rammerne for en inkluderende og konstruktiv samtale.
* Hvordan mødeledere sikrer en respektfuld debat.
* Hvilke reaktionsmuligheder der er, hvis mødedeltagere modarbejder den gode tone.

Det er afgørende, at kommunens folkevalgte og borgere oplever, at der er en fælles forståelse for, hvordan vi mødes og debatterer i et demokratisk fællesskab.

I tilknytning til de udarbejdede generelle kodekser og retningslinjer, som er til politisk behandling her, vil der blive udarbejdet en mere detaljeret ramme for det gode borgermøde i form af et dokument, som mødelederen ved starten af borgermøder kan læses op af. Teksten skal tydeliggøre de forventede spilleregler for en respektfuld og konstruktiv debat.

**Støtte til politikere ved oplevelse af chikane**

De nye kodekser og retningslinjer supplerer de eksisterende muligheder for politikere, som oplever chikane eller lignende som følge af deres politiske virke.

Politikere, som oplever chikane, der påvirker dem personligt, har altid mulighed for at rette henvendelse til borgmesteren eller kommunaldirektøren og søge om hjælp og rådgivning. For at understøtte dette, vedlægges som bilag KL’s vejledning "Chikane, trusler, hærværk og vold mod lokalpolitikere", der beskriver, hvordan politikere kan agere i uønskede situationer. Denne vejledning kan også fremadrettet anvendes som reference af borgmesteren i dialog med berørte politikere.

### Indstilling Kommunaldirektøren indstiller,

at kodekset for god tone i politiske debatter godkendes,

at retningslinjerne for afvikling af borgermøder samt guiden til mødeledere tages til efterretning og implementeres, og

at sagen videresendes til Kommunalbestyrelsen.

**Beslutning fra Økonomiudvalget, den 19. marts 2025, pkt. 4:**

Indstillingen anbefales.

Åbjørn Madsen deltog ikke i mødet.

### Beslutning

Indstillingen godkendt.